b'\n_START_ARTICLE_\nEdmund Percival Hillary\n_START_SECTION_\nZgodnje \xc5\xbeivljenje\n_START_PARAGRAPH_\nNjegovi predniki so se v Novo Zelandijo preselili iz grofije Yorkshire, Anglija. Po povratku o\xc4\x8deta iz Gallipolija se je dru\xc5\xbeina leta 1920 preselila v bli\xc5\xbenji Tuakau, kjer je odrastel. Pri \xc5\xa1estnajstih letih je njegovo zanimanje za alpinizem zanetil \xc5\xa1olski izlet na Ruapehu (2797 m). Odkril je, da je mo\xc4\x8dnej\xc5\xa1i in vzdr\xc5\xbeljivej\xc5\xa1i od mnogih vrstnikov. Z bratom sta se za\xc4\x8dela ukvarjati s \xc4\x8debelarstvom preko poletja, tako da je imel zime proste za plezanje._NEWLINE_Med drugo svetovno vojno je bil navigator pri novozelandskem vojnem letalstvu. Leta 1945 je v nesre\xc4\x8di na Fid\xc5\xbeiju dobil opekline, zato se je vrnil domov.\n_START_SECTION_\nPlezalna kariera\n_START_PARAGRAPH_\nSprva je plezal po Novozelandskih ali Ju\xc5\xbenih alpah in osvojil Ollivier (1933 m) in Aoraki/Mount Cook (3754 m). Leta 1951 se je udele\xc5\xbeil Shiptonove britanske ogledne odprave na Mount Everest, leta 1952 sta v navezi z Georgom Lowejem posku\xc5\xa1ala osvojiti \xc4\x8co Oju (8201 m)._NEWLINE_Leta 1953 se je pridru\xc5\xbeil zelo \xc5\xa1tevil\xc4\x8dni britanski odpravi na Everest. Erica Shiptona, vodjo prej\xc5\xa1njih odprav, je zamenjal John Hunt. Sprva je Hillary nameraval plezati v navezi s prijateljem Georgom Lowejom, vendar ju je Hunt kot izku\xc5\xa1ena ledna plezalca razdelil v dve navezi, zato je za partnerja izbral \xc5\xa0erpo Tenzinga Norgaja. Naveza 196 cm visokega, mo\xc4\x8dnega in tehni\xc4\x8dno dobro podkovanega Hillaryja z izku\xc5\xa1enim \xc5\xa0erpo, ki je \xc5\xbee dvakrat plezal nad Ju\xc5\xbenim sedlom in pri\xc5\xa1el do vi\xc5\xa1ine ~8600 m, je bila uspe\xc5\xa1na, vrh sta osvojila 29. maja 1953._NEWLINE_V naslednjih himalajskih odpravah v letih 1956, 1960-1961 in 1963-1965 je stopil \xc5\xa1e na vrhove 10 gora. Kot \xc4\x8dlan Transantarkti\xc4\x8dne odprave britanske zveze dr\xc5\xbeav je 4. januarja 1958 stopil tudi na ju\xc5\xbeni te\xc4\x8daj, leta 1985 je z Neilom Armstrongom z letalom pristal \xc5\xa1e na severnem te\xc4\x8daju in postal prvi \xc4\x8dlovek, ki je stal na obeh polih in na Everestu.\n_START_SECTION_\nDru\xc5\xbeina\n_START_PARAGRAPH_\nPoro\xc4\x8dil se je nekaj mesecev po vrnitvi z Everesta in dobil tri otroke. Leta 1975 so \xc5\xbeena in obe h\xc4\x8derki umrli v letalski nesre\xc4\x8di blizu Katmanduja v Nepalu, kjer je takrat sodeloval pri gradnji bolni\xc5\xa1nice. Znova se je poro\xc4\x8dil leta 1989._NEWLINE_Pre\xc5\xbeiveli sin Peter je tudi sam postal plezalec in osvojil Everest leta 1990, leta 2002 pa je ob 50. obletnici prvega vzpona \xc5\xa1e enkrat splezal na vrh, tokrat z D\xc5\xbeamlingom Tenzingom Norgayem, Tenzingovim sinom.\n_START_SECTION_\nPriznanja\n_START_PARAGRAPH_\nPrejel je \xc5\xa1tevilna priznanja doma in v tujini. 16. julija 1953 je postal vitez poveljnik reda Britanskega imperija (Knight Commander of the Order of the British Empire), leta 1978 \xc4\x8dlan reda Nove Zelandije (Order of New Zealand) in 23. aprila 1995 vitez reda hla\xc4\x8dne podveze. Bil je prvi tujec, ki je prejel nepalsko \xc4\x8dastno dr\xc5\xbeavljanstvo. Po njem so poimenovane \xc5\xa1ole, ulice, letali\xc5\xa1\xc4\x8de Tenzing-Hillary, asteroid 3130 Hillary in ~15 m visoka Hillaryjeva stopnja, najzahtevnej\xc5\xa1i del vzpona tik pod vrhom Everesta. Je ena izmed zelo redkih oseb, ki niso voditelji dr\xc5\xbeav ali kronane glave, ki so bili \xc5\xbee za \xc5\xbeivljenja upodobljeni na bankovcu (za 5 novozelandskih dolarjev). Zaradi svoje vedno razmr\xc5\xa1ene frizure in odrezavih izjav je bil izredno priljubljen.\n_START_SECTION_\nFilantropija\n_START_PARAGRAPH_\nUstanovil je Himalajski sklad (Himalayan Trust), ki je v revnih predelih Himalaje gradil \xc5\xa1ole in bolni\xc5\xa1nice, sodeloval je tudi pri drugih humanitarnih in okoljevarstvenih projektih. To je ozna\xc4\x8dil za svoj najpomembnej\xc5\xa1i \xc5\xbeivljenjski dose\xc5\xbeek. Bil je tudi veleposlanik v Nepalu, Indiji in v Banglade\xc5\xa1u. Umrl je v starosti 88 let zaradi odpovedi srca.'